Listeriose eis nog 3, sê Nios | Netwerk24
Listeriose eis nog 3, sê Nios
Deur Ügen Vos 09 Maart 2018 06:52
Die Nasionale Instituut vir Oordraagbare Siektes (Nios) sê nog drie mense, onder wie ’n baba wat nog nie eens ’n maand oud was nie, is aan listeriose dood. Dit bring die amptelike dodetal op 183 mense te staan.
Die oorledenes sluit in 79 babas en sewe kinders tussen die ouderdomme van 1 en 14 jaar.
Luidens Nios se jongste inligting, wat Donderdag op sy webtuiste gepubliseer is, is ’n totaal van 967 gevalle van listeriose sedert 2017 aangemeld.
Sedert die laaste verslag op 3 Maart oor die uitbreking, is nog 11 gevalle wat in 2017 voorgekom het deur laboratoriumtoetse bevestig. Agt nuwe gevalle van listeriose is die afgelope paar dae by Nios aangemeld.
Die sterftesyfer is 27%. Dit is egter nie bekend wat met ’n bykomende 298 pasiënte by wie listeriose gediagnoseer is, gebeur het nie.
Enterprise se aanleg in Polokwane.Foto: Joshua Sebola
Nios moedig mediese personeel aan om op hul hoede te bly vir enige tekens van listeriose, veral onder pasiënte wat moontlik kos van die geïdentifiseerde voedselvervaardigers geëet het.
Polonie van Enterprise Foods in Polokwane en Rainbow Chicken in Sasolburg is intussen as die bron van die listeriose-uitbreking geïdentifiseer.
Dr. Aaron Motsoaledi, minister van gesondheid, het Donderdagmiddag in die Nasionale Vergadering in ’n debat oor listeriose wat hy self aangevra het, gesê dat die twee maatskappye “gestraf” sal word.
Volgens Motsoaledi is daar ook nou ’n nuwe beleid van krag dat enige diagnose van listeriose sedert 15 Desember 2017 dadelik aangemeld moet word, sodat die owerhede kan weet as daar nog ’n uitbreking is.
Volgens die minister is die meeste van die gevalle (62%) in Gauteng, die Wes-Kaap en KwaZulu-Natal aangemeld.
Die departement van omgewingsake het intussen afvalbestuursmaatskappye spesiale vergunning gegee om sowat 4 000 ton verwerkte vleis, wat moontlik met die Listeria-bakterie besmet is, by klas A-stortingsterreine te begrawe.
Dié terreine is spesiaal gelisensieer om gevaarlike afvalmateriaal te hanteer.
* Nios se jongste inligting oor die listeriose-uitbreking is hier beskikbaar.
Motsoaledi: ‘Ons sal Enterprise, Rainbow straf’
EFF gaan met klasaksie hof toe oor listeriose